Regering mik na strenger wetgewing | Netwerk24
Regering mik na strenger wetgewing
Die departement van vervoer en openbare werke het on­langs sy nuwe voorgestelde wetgewing bekend gemaak.
Dít kom nadat dronkbestuur in 2018-’19 opmerklik toe­geneem het.
Ingevolge die wet moet bestuurders ’n bloedvlaklesing van minder as 0,05 gram per 100 milliliters hê. Dit is egter nog strenger vir motoriste wat voertuigbestuur as ’n beroep beoefen. Hulle moet ’n telling van minder as 0,02 gram per 100 milliliters hê.
Met die regering se nuwe voorgestelde wetgewing sal bestuurders egter ’n telling van 0 moet wys as hulle getoets word om vervolging vry te spring.
Volgens die jongste misdaad­syfers is daar 82 912 gevalle van dronkbestuur in die laaste jaar opgemerk. Die syfer kan aansienlik hoër wees omdat dit net die gevalle insluit wat aan die polisie bekend is.
Die Wes-Kaap het die derde meeste dronkbestuurders op Suid-Afrikaanse paaie.
Arrive Alive plaas baie klem in sy strategieë daarop om dronkbestuur in die kiem te smoor aangesien dit bydrae tot talle ongelukke en sterftes op ons nasionale paaie.